**OBRAZLOŽENJE IZVRŠENJA FINANCIJSKOG PLANA CENTRA ZA RESTRUKTURIRANJE I PRODAJU ZA PRVO POLUGODIŠTE 2018. GODINE**

**1. RAČUN PRIHODA I RASHODA**

Sukladno članku 28. Zakona o izvršavanju Državnog proračuna Republike Hrvatske za 2018. godinu (Narodne novine, broj: 124/2017)

* sredstva koja se ostvare prodajom dionica i poslovnih udjela trgovačkih društava u vlasništvu Republike Hrvatske, kojima sukladno Zakonu o upravljanju državnom imovinom (Narodne novine, broj: 52/18, dalje u tekstu: Zakon) upravlja Centar za restrukturiranje i prodaju (dalje u tekstu: Centar), primitak su Centra u visini dospjelih financijskih obveza u 2018. godini, a razlika se uplaćuje u državni proračun;
* sredstva ostvarena podjelom dobiti trgovačkih društava u vlasništvu Republike Hrvatske, kojima na temelju Zakona upravlja Centar, prihod su Centra;
* sredstva doznačena Centru kao pravnom slijedniku Agencije za upravljanje državnom imovinom, temeljem upravljanja nekretninama u vlasništvu Republike Hrvatske, prihod su Centra;
* ostatak stečajne ili likvidacijske mase trgovačkih društava kojima na temelju Zakona upravlja Centar prenosi se u vlasništvo Centra, razmjerno učešću Republike Hrvatske u temeljnom kapitalu tih trgovačkih društava.

**1.1. PRIHODI POSLOVANJA**

Centar je za 2018. godinu planirao prihode poslovanja u iznosu od 80.300.000,00 kn, a za izvještajno razdoblje od 1. siječnja do 30. lipnja 2018. godine isti su ostvareni u iznosu od 24.095.000,00 kn ili 30,01% plana i odnose se na:

* Prihodi od financijske imovine-ostvareni su u ukupnom iznosu 22.364.270,00 kn, a odnose se na prihode od dividendi (16.451.362,00 kn), prihode od kamata na oročena sredstva i depozite po viđenju (102.093,00 kn), prihode od zateznih kamata (4.339.683,00 kn), prihode od pozitivnih tečajnih razlika i razlika zbog primjene valutne klauzule (656.820,00 kn) i ostale prihode od financijske imovine (814.313,00 kn);
* Prihodi od nefinancijske imovine - ostvareni su u ukupnom iznosu od 1.096.217,00 kn, a odnose se na prihode od zakupa i iznajmljivanja imovine;
* Prihodi od kamata na dane zajmove trgovačkim društvima u javnom sektoru -ostvareni su u ukupnom iznosu od 5.421,00 kn, a odnose se na uplate redovnih kamata po danim zajmovima i sklopljenim predstečajnim nagodbama i stečajnim postupcima, a za ranije isplaćene zajmove;
* Prihodi od pruženih usluga - ostvareni su u ukupnom iznosu od 3.771,00 kn, a odnose se na naknadu za realiziranu prodaju dionica i poslovnih udjela sukladno odredbama Uredbe o visini naknade za obavljanje poslova upravljanja dionicama i poslovnim udjelima (Narodne novine, broj: 130/13), na prihode od izdanih iskaza nekretnina te na prihode od pruženih usluga fotokopiranja, CD i sl.;
* Ostali prihodi - ostvareni su u ukupnom iznosu od 625.320,00 kn, a odnose se na prihode od režijskih troškova (464.190,45 kn) koji se u najvećoj mjeri odnose na refundaciju troškova sukladno Sporazumu o raspodjeli i načinu plaćanja troškova nekretnine u Zagrebu, Ivana Lučića 6-8 od 25.07.2017. godine, na prihode od nadoknade parničnih troškova (56.700,11 kn), te na prihode od neosnovano stečenih novčanih sredstava po sklopljenoj nagodbi (91.511,31 kn).

**1.2 PRIHODI OD PRODAJE NEFINANCIJSKE IMOVINE**

Centar je za 2018. godinu planirao prihode od prodaje nefinancijske imovine u iznosu od 500.000,00 kn, a za izvještajno razdoblje od 1. siječnja do 30. lipnja 2018. godine isti su ostvareni u iznosu od 977.134,00 kn ili 195,43% plana. Navedeni prihodi odnose se na prihode od prodaje poslovnih objekata prodanih od strane pravnih prednika Centra (860.624,00 kn) te na prihode od stanova na kojima postoji stanarsko pravo po kojima su, rješenjima trgovačkih sudova, potraživanja prenesena na pravne prednike Centra (116.509,00 kn).

**1.3 RASHODI POSLOVANJA**

Centar je za 2018. godinu planirao rashode poslovanja u iznosu od 34.845.000,00 kn, a za izvještajno razdoblje od 1. siječnja do 30. lipnja 2018. godine isti su ostvareni u iznosu od 11.684.102,00 kn ili 33,53% plana i odnose se na:

* Rashodi za zaposlene - ostvareni su u iznosu od 6.369.413,00 kn, a odnose se na isplatu bruto plaća i naknada plaća, otpremnina i drugih novčanih primitaka radnika;
* Materijalni rashodi - ostvareni su u iznosu 2.783.785,00 kn, a u najvećoj mjeri odnose se na rashode za usluge (1.381.511,00 kn) kao što su usluge telefona, pošte i prijevoza, usluge tekućeg i investicijskog održavanja, usluge promidžbe i informiranja, intelektualne i osobne usluge, računalne usluge i ostale usluge, zatim na rashode za materijal i energiju (619.379,00 kn), naknade troškova zaposlenima (246.520,00 kn) te na ostale nespomenute rashode poslovanja (533.190,00 kn);
* Financijski rashodi - ostvareni su u iznosu od 2.530.753,00 kn, a odnose se na trošak otplate kamata za primljene kredite od poslovnih banaka iz ranijih godina (2.383.910,00 kn) i ostale financijske rashode (146.843,00 kn).

**1.4. RASHODI ZA NABAVU NEFINANCIJSKE IMOVINE**

Centar je za 2018. godinu planirao rashode za nabavu nefinancijske imovine u iznosu 550.000,00 kn, a u izvještajnom razdoblju od 1. siječnja do 30. lipnja 2018. godine isti su ostvareni u iznosu od 235.058,00 kn ili 42,74% plana, od čega se najznačajniji odnose na uredsku opremu i namještaj (125.222,00 kn) te licence (79.193,00 kn).

**2. RAČUN FINANCIRANJA**

**2.1. PRIMICI OD FINANCIJSKE IMOVINE I ZADUŽIVANJA**

Centar je za 2018. godinu planirao primitke od financijske imovine i zaduživanja u iznosu 54.100.000,00 kn, a u izvještajnom razdoblju od 1. siječnja do 30. lipnja 2018. godine isti su izvršeni u iznosu od 384.206.223,00 kn ili 710,18% plana i odnose se na:

* Primljene otplate (povrati) glavnica danih zajmova - ostvareni su u iznosu od 129.445,00 kn, a odnose se na primitke (povrate) glavnice zajmova danih trgovačkim društvima u javnom sektoru odnosno na uplate po danim zajmovima i sklopljenim predstečajnim nagodbama i stečajnim postupcima, a za ranije isplaćene zajmove;
* Primici od prodaje dionica i udjela u glavnici - ostvareni su u iznosu od 384.076.778,00 kn, a odnose se na primitke od prodanih dionica i poslovnih udjela u najvećem iznosu od slijedećih društava: JADRAN d.d. Crikvenica, HOTELI MAKARSKA d.d., HTP OREBIĆ d.d., PBZ d.d., ZAGREBAČKA BANKA d.d., JELSA d.d., MREŽNICA d.d., IKOM d.o.o., SLUNJ GZPP d.d., BC INSTITUT d.d., OPREMA POD TLAKOM d.o.o. te na uplate od "malih dioničara".

**2.2. IZDACI ZA FINANCIJSKU IMOVINU I OTPLATE ZAJMOVA**

Centar je za 2018. godinu planirao izdatke za financijsku imovinu i otplate zajmova u iznosu od 99.505.000,00 kn, a u izvještajnom razdoblju od 1. siječnja do 30. lipnja 2018. godine isti su ostvareni u iznosu od 149.057.240,00 kn ili 149,80% plana i odnose se na izdatke za depozite u kreditnim i ostalim financijskim institucijama u iznosu od 990.000,00 kn te na prijevremenu otplatu glavnice primljenih kredita od poslovnih banaka u iznosu od 148.067.240,00 kn.

**3. STANJE NENAPLAĆENIH POTRAŽIVANJA**

Centar je na dan 30. lipnja 2018. godine imao nenaplaćena dospjela potraživanja u sveukupnom iznosu od 418.475.728,26 kn, a koja su se odnosila na dane zajmove koje su pravni prednici CERP-a isplaćivali društvima u poteškoćama i koji zajmovi su teško naplativi, nenaplaćena potraživanja po osnovi sklopljenih predstečajnih nagodbi, potraživanja po osnovi ugovora s tzv. bespravnim popustom s malim dioničarima koji su bili blokirani, nenaplaćena potraživanja za zakup i najam za stanove i poslovne prostore u vlasništvu Republike Hrvatske, a koje je CERP preuzeo od pravnih prednika i potraživanja po osnovi parničnih postupaka.

**4. STANJE NEPODMIRENIH DOSPJELIH OBVEZA**

Centar je na dan 30. lipnja 2018. godine imao nepodmirene dospjele obveze u sveukupnom iznosu od 1.446.779.239,23 kn, koje se prvenstveno odnose na financijske obveze nastale u razdoblju od 2001. do 2004. godine, na tekuće obveze CERP-a prema RH i drugim državnim tijelima s osnova upravljanja dionicama/udjelima te nekretninama u vlasništvu RH i ostale dospjele financijske obveze.

**5. STANJE POTENCIJALNIH OBVEZA PO OSNOVI SUDSKIH POSTUPAKA**

Centar je na dan 30. lipnja 2018. godine imao potencijalne obveze po osnovi sudskih postupaka u sveukupnom iznosu od 3.097.501.544,97 kn.